Nia 15
Wer pa Moses
1-Moses ki jo Icrael guwero wer man bot Rwot kun giwaci ni,
“Abiwero wer bot Rwot, pien otuc ki loc me deyo;
obolo aguragura ki lait i wiye woko i nam,
2-Rwot aye tekka ma akoro ki wer, en odoko Lalarra.
Man aye Lubaŋana, abipako en Lubaŋa pa wora, abikoro nyiŋe.
3Rwot en oteka lweny: nyiŋe Rwot.
4“En obolo gadigadi pa Parao ki monnye ducu i nam;
twoni ma oyerogi gumwony piny i Nam Makwar.
5Pii matut oumo wigi woko;
gulwiny woko i te kut macalo got.
6Ciŋi malacuc, ai Rwot, won deyo ki tek,
ciŋi malacuc, ai Rwot, ŋido lumerok i woko.
7Pi deyoni madit ireto lukworri piny;
icwalo akemoni, owaŋogi woko macalo reŋ kal.
8Yweyo me umi otiŋo pii malo,
pii mamol otiŋŋe malo likuŋ;
pii matut odille likiŋ i cwiny nam.
9Lumerok guwacci, ‘Abiryemo korgi, amakogi,
abipoko gin ma ayako, cwinya biyeŋ kwede,
abiwoto pala lucwanna, ciŋa bityekogi woko.’
10Ento in ikuto yamoni, ci nam omwonyogi woko;
gumwony i te pii madwoŋ macalo odoo olek.
11Aŋa ma calo in, ai Rwot, ki i kin lwak lubaŋa-ni?
Aŋa ma calo in, ma ladeyo ki maleŋ?
Kom myel i gin me deyo ma itiyo, itimo ginaura.
12In yam iryeyo ciŋi malacuc, ci lobo omwonyogi woko.
13“Pi marri ma pe lokke itelo wi jo ma yam ikokogi,
pi tekki igwokogi, ikelogi i kabedoni maleŋ.
14Lwak doŋ guwinyo pire ci komgi omyel;
atiba opoto i kom Lupiliciti.
15I kare-nu cwiny rwodi me Edom oŋabbe aŋaba;
lworo oonyo koyo i kom ludito me Moab;
kom jo Kanaan ducu oto woko lirut.
16Lworo ki myelkom opoto i komgi,
pi tek me badi omiyo gucuŋ, guliŋ macalo got,
nio ka joni gukato ki ka ŋetgi, ai Rwot,
nio ka jo ma iwilogi gukato.
17Ibiterogi i lobo, ibipitogi i kom got meri,
i kabedo ma iketo me bedo kabedoni, ai Rwot,
i kabedo maleŋ, ai Rwot, ma yam ciŋi omoko.
18Rwot bibedo kabaka nakanaka.”
19Pien ka aguragura pa Parao ki gadigadine ki wegi aguragurane gucako donyo i nam, ci Rwot odwoko pii me nam cen i komgi; ento jo Icrael guwoto i lobo mutwo i dye nam. 20Ci Miriam, lanebi ma dako, lamiŋ Aron, okwanyo ajaa i ciŋe; ci mon ducu gukwanyo ajaa gumol kwede i kore ki myel. 21Miriam ocakogi wer ni:
“Wuwer bot Rwot, pien otuc ki loc me deyo;
obolo aguragura ki lait i wiye woko i nam.”
Pii makec i Mara
22Moses dok otelo wi jo Icrael guwoto anyim nia ki i Nam Makwar gucito i tim me Cur; guwoto i tim wot me nino adek ci pe gunoŋo pii. 23Ka guo i Mara, ci mato piine oloyogi, pien piine onoŋo kec; mumiyo gilwoŋo ni Mara. 24Ci dano gubedo ka ŋur i kom Moses, kun giwacci, “Wabimato aŋo?” 25En okok bot Rwot, Rwot onyutte yat mo; obolo i pii, ci pii odoko mamit.
Rwot oketogi cik kunnu, ki lok ma en oŋolo, otemo cwinygi kunnu, 26kun waco ni, “Ka wubiworo dog Rwot Lubaŋawu ki cwinywu ducu, ma wuyito gin ma nen atir i waŋe, dok wugwoko lok ma en ociko kun wumako cikke ducu, ci pe abikelo two mo i komwu ma yam aketo i kom jo Ejipt; pien an a Rwot lacaŋwu.”
27Ka dok gubino i Elim, ka ma yam tye iye waŋ it apar wiye aryo, ki otit pyerabiro; ci gugony i ŋet pii-nu.